Kenjutsu

El **Kenjutsu** (剣術, arte de la espada) ye un arte marcial xaponés tradicional (koryu budo) formáu por un conxuntu de téuniques de katana usaes nel combate cuerpu a cuerpu. Esistieron o esisten tovía munches escueles (*ryu*) qu'aprienden a combatir de manera eficaz cola espada xaponesa, con prautiques estremaes enforma según el *ryu*.

## Kenjutsu y otres téuniques d'espada

El kenjutsu estrémase del Iaido porque les téuniques del primeru llévense a cabu desque la espada ta yá fuera la vaina, mientres que nel Iaido toles secuencies téuniques (*kata*) presuponen l'ataque o la intención seria d'ataque cuando la espada del defensor ta envainada, polo que son resultáu inmediatu de la estraición de la espada de la so vaina.

Pue muncho bien dicise qu'en comparanza col Iaido’l kenjutsu ta en niveles más baxos (en cuantes a refinamientu téunicu) tal como s’utiliza contra múltiples enemigos na guerra (de fechu les téuniques consisten nuna riestra de cortaes solmenaes vertical, horizontal y diagonalmente col envís de destruir la mayor cantidá de "cuerpos" como seya posible na redolada del guerreru).

Hai que poner munchu procuru en nun confundir el kendo col kenjutsu. En realidá la diferencia ente dambos alcuéntrase yá nos ideogrames que los componen. Kenjutsu (剣术) ye "l'arte de la espada" (de Ken 剣: espada, y 术 Jutsu: arte, teunoloxía), y Kendo (剣道) significa "el camín de la espada" (Do: vía, camín, nun sen espiritual). Hai que pescanciar asina mesmo la diferencia real ente ellos: el kenjustu ye un arte nacíu pa combatir y pa matar a los enemigos nel campu batalla, desendolcáu en munchos sieglos pola clas guerrera xaponesa; el kendo nun dexa de ser un "arte marcial, pero’l so propósitu nun ye matar al oponente pa sobrevivir. El propósitu del kendo ye l'autodisciplina y l'entrenamientu del cuerpu y de la mente, y percorrer "el camín" p'ameyorar y medrar como persones xunto colos otros prauticantes colos que s’estudia l'arte.

Simplificando, y ensin entrar nes posibles interpretaciones espirituales y filosófiques, esti conceutu pue enzarrase nuna fras: nel kenjutsu entrénase pa derrotar al enemigu; nel kendo entrénase pa vencese a unu mesmu y a les propies llendes. Ye necesario aclariar ensin embargu que la distinción ente los dos términos siéntese sólo n’Occidente, mentanto en Xapón úsense indistintamente.

## Armes

Una de les armes d'entrenamientu más comunes en kenjutsu ye la espada de madera (*bokuto* o *bokken*). Por delles razones, munches escueles usen “bokutos” de diseñu mui concretu, alteriando la so forma, pesu y llargor acordies coles especificaciones del estilu. Por exemplu los “bokutos” qu'usen na Yagyu Shinkageryu son relativamente delgaos y ensin guardamanes, col envís de cumplir l'enfoque del combate carauterísticu de la escuela. Pela so parte, los prauticantes de Kashima Shinryu usen un “bokuto” más gruesu que la media, ensin curvadura y con una empuñadura tirando a llarga. Esto dende llueu cuadra bien colos principios de combate propios de la Kashima Shinryu.

Delles escueles prautiquen con *fukuro shinai* (una espada de bambú forrada con cueru o tela) en circunstancies nes que l'estudiante nun tien l'habilidá de controlar con seguridá un “bokuto” a velocidá plena, o como midida xeneral de precaución. En realidá’l *fukuro shinai* data d'una dómina tan alloñada como’l sieglu XV.

Nes *[[kata|kates]]* suel oponese la espada llarga o curtia a otres armes, como palos llargos o curtios (*bo* o *jo*), una cadena llastrada con una focina *[[kusarigama]]*, una *[[naginata]]*, etc. La escoyeta de les armes tamién depende del programa de la escuela o del nivel del alumnu. Nes demostraciones hai escueles qu'empleguen cortos de metal.

## Bibliografía

* Draeger, Donn F. Serie *The Martial Arts and Ways of Japan*, 3 volúmenes.
* Classical Warrior Traditions of Japan - en 3 tomos editaos por Diane Skoss (Koryu Books):
** Koryu Bujutsu: Classical Warrior Traditions Of Japan ISBN 1-890536-04-0
** Sword & Spirit: Classical Warrior Traditions Of Japan, Volumen 2 ISBN 1-890536-05-9
** Keiko Shokon: Classical Warrior Traditions of Japan, Volumen 3 ISBN 1-890536-06-7
* Otake, Risuke (1977). *The Deity and the Sword - Katori Shinto-ryu Vol. 1*, Xapón, Japan Publications Trading Co. ISBN 0-87040-378-8
* Otake, Risuke (1977). *The Deity and the Sword - Katori Shinto-ryu Vol. 2*, Xapón, Japan Publications Trading Co. ISBN 0-87040-405-9
* Otake, Risuke (1977). *The Deity and the Sword - Katori Shinto-ryu Vol. 3*, Xapón, Japan Publications Trading Co. ISBN 0-87040-406-7

## Ver tamién

*Kendo
*Katana
*Artes marciales de Xapón
*Koryu Budo
*Gendai Budo

## Referencies

## Enllaces esternos

*Koryu.com Guía al Kenjutsu
*Shinkageryu.us Guía a una escuela de Kenjutsu, la Shinkageryu
*Instituto Niten, Brasil - Kenjutsu, l'arte samurái del manexu de la espada
*Instituto Niten, Argentina - Kenjutsu, l'arte samurái del manexu de la espada 
*Instituto Niten, Chile - Kenjutsu, l'arte samurái del manexu de la espada
*Sitiu oficial de la Gosho-ha Hyoho Niten Ichi Ryu en Xapón